Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea ddeċidiet li tirreġistra 3 Inizjattivi taċ-ċittadini Ewropej ġodda: “Prezz għall-karbonju biex niġġieldu t-tibdil fil-klima”, “Inkabbru l-progress xjentifiku: l-għelejjel huma importanti!”, u “Ejjew intemmu l-era tal-plastik fl-Ewropa”. Illum, il-Kummissjoni ddeterminat ukoll li ma tistax tirreġistra Inizjattiva taċ-ċittadini Ewropej proposta intitolata “Id-Dritt tal-UE, id-drittijiet tal-minoranzi u d-demokratizzazzjoni tal-istituzzjonijiet Spanjoli” peress li din ma tistedinx lill-Kummissjoni biex tagħmel proposta għal att legali. F'dan l-istadju tal-proċess il-Kummissjoni ma analizzatx is-sustanza tal-inizjattivi, iżda l-ammissibbiltà legali tagħhom biss. Jekk kwalunkwe waħda mit-tliet inizjattivi rreġistrati tirċievi miljun dikjarazzjoni ta' appoġġ fi żmien sena minn tal-inqas seba' Stati Membri differenti, il-Kummissjoni tanalizzaha u tirreaġixxi għall-inizjattiva. Il-Kummissjoni tista' tiddeċiedi li ssegwi din it-talba jew le, u tagħżel x'tagħżel ikollha tispjega r-raġuni. 1. “Prezz għall-karbonju biex niġġieldu t-tibdil fil-klima” L-organizzaturi tal-inizjattiva jappellaw lill-Kummissjoni biex “tipproponi leġiżlazzjoni tal-UE biex tiskoraġġixxi l-konsum tal-fjuwils fossili, tinkoraġġixxi l-iffrankar tal-enerġija u l-użu ta' sorsi rinnovabbli għall-ġlieda kontra t-tisħin globali u biex tkun limitata ż-żieda fit-temperatura għal 1,5°C”. L-objettiv tal-inizjattiva huwa li jkun introdott prezz minimu għall-emissjonijiet tas-CO2, tkun abolita s-sistema eżistenti ta' kwoti bla ħlas għal min iniġġes u jkun introdott mekkaniżmu ta' aġġustament fil-fruntieri, waqt li d-dħul mill-ipprezzar tal-karbonju jiġi allokat “għall-politiki Ewropej li jappoġġjaw l-iffrankar tal-enerġija u l-użu ta' sorsi rinnovabbli, u għat-tnaqqis tat-tassazzjoni fuq dħul aktar baxx” Skont it-Trattati, l-UE tista' tieħu azzjoni legali fl-oqsma tal-azzjoni klimatika, tal-ambjent, tat-tassazzjoni u tal-politika kummerċjali komuni. Għalhekk, il-Kummissjoni tikkunsidra li l-inizjattiva hija legalment ammissibbli u ddeċidiet li tirreġistraha. Ir-reġistrazzjoni ta' din l-inizjattiva se ssir fit-22 ta' Lulju 2019, u b'hekk jibda l-proċess ta' sena għall-ġbir tal-firem ta' appoġġ mill-organizzaturi tagħha. 2. “Inkabbru l-progress xjentifiku: l-għelejjel huma importanti!” L-organizzaturi tal-inizjattiva jiddikjaraw li d-Direttiva 2001/18/KE dwar l-Organiżmi Modifikati Ġenetikament (OMĠ) hija “skaduta” u jitolbu reviżjoni tar-regoli tagħha fir-rigward ta' tekniki ġodda għat-tnissil tal-pjanti (new plant breeding techniques, NPBT)”, bil-għan li tkun faċilitata “il-proċedura ta' awtorizzazzjoni għal dawk il-prodotti miksuba permezz tal-NPBTs”. Skont it-Trattati, l-UE tista' tieħu azzjoni legali fl-oqsma tas-suq intern u tal-awtorizzazzjoni tal-prodotti. Għalhekk, il-Kummissjoni tikkunsidra li l-inizjattiva hija legalment ammissibbli u ddeċidiet li tirreġistraha. Ir-reġistrazzjoni ta' din l-inizjattiva se ssir fil-25 ta' Lulju 2019, u b'hekk jibda l-proċess ta' sena għall-ġbir tal-firem ta' appoġġ mill-organizzaturi tagħha. 3. “Ejjew intemmu l-era tal-plastik fl-Ewropa” L-organizzaturi ta' din l-inizjattiva “jappellaw lill-Kummissjoni Ewropea biex tirrevedi d-Direttiva dwar l-impatt ta' ċerti plastiks fuq l-ambjent bil-għan li, fl-Ewropa, jiġu pprojbiti l-prodott tal-plastik kollha li jintużaw darba biss”. L-inizjattiva għandha l-għan li tipprojbixxi “l-imballaġġ u l-flixken kollha tal-plastik sal-2027 sabiex ikunu jistgħu jibdew jitħaddmu miżuri konkreti biex ikunu rispettati l-limiti tar-riżorsi tagħna.” Skont it-Trattati tal-UE, il-Kummissjoni Ewropea tista' tieħu azzjoni legali bil-għan li tippreżerva, tipproteġi u ttejjeb il-kwalità tal-ambjent. Għalhekk, il-Kummissjoni tikkunsidra li l-inizjattiva hija legalment ammissibbli u ddeċidiet li tirreġistraha. Ir-reġistrazzjoni ta' din l-inizjattiva se ssir fis-26 ta' Lulju 2019, u b'hekk jibda l-proċess ta' sena għall-ġbir tal-firem ta' appoġġ mill-organizzaturi tagħha. 4. “Id-Dritt tal-UE, id-drittijiet tal-minoranzi u d-demokratizzazzjoni tal-istituzzjonijiet Spanjoli” B'referenza għall-eventi fil-kuntest tal-moviment għall-indipendenza tal-Katalonja, l-organizzaturi ta' din l-inizjattiva għandhom l-għan li jiżguraw li “kemm il-Kummissjoni u kif ukoll il-Parlament ikunu kompletament konxji mis-sitwazzjoni attwali fi Spanja […] u mill-ħtieġa li jiġu stabbiliti mekkaniżmi biex jgħinu fit-titjib tal-istandards demokratiċi fi Spanja, biex b'hekk jiġu ggarantiti d-drittijiet u l-libertajiet tal-gruppi ta' minoranza u taċ-ċittadini Spanjoli kollha permess tad-dritt u l-istrumenti tal-UE”. B'mod aktar speċifiku, l-inizjattiva tistieden lill-Kummissjoni teżamina s-sitwazzjoni fi Spanja u tieħu l-passi possibbli fil-kuntest tal-Komunikazzjoni tal-Kummissjoni tal-2014 “Qafas ġdid tal-UE biex jissaħħaħ l-Istat tad-Dritt”. F'dan il-qafas, il-Kummissjoni tista' tibda djalogu ma' Stat Membru biex tipprevjeni l-ħolqien ta' theddid sistemiku għall-istat tad-dritt. Madankollu, l-inizjattiva ma tistedinx lill-Kummissjoni biex tagħmel proposta għal att legali, li huwa l-uniku skop tal-Inizjattivi taċ-Ċittadini Ewropej. Għaldaqstant, il-Kummissjoni kkonkludiet li l-inizjattiva taqa' manifestament barra mis-setgħat tal-Kummissjoni li tipproponi att legali għall-implimentazzjoni tat-Trattati tal-UE, u għalhekk hija inammissibbli. Kuntest L-Inizjattivi taċ-ċittadini Ewropej ġew introdotti fit-Trattat ta' Lisbona, u ġew varati f'April 2012, mad-dħul fis-seħħ tar-Regolament dwar l-Inizjattiva taċ-Ċittadini Ewropej, li jimplimenta d-dispożizzjonijiet tat-Trattati. Fl-2017, bħala parti mid-diskors tal-President Juncker dwar l-Istat tal-Unjoni, il-Kummissjoni Ewropea ressqet proposti għal riforma tal-Inizjattiva taċ-ċittadini Ewropej biex din issir aktar faċli għal min jużaha. F'Diċembru 2018, il-Parlament Ewropew u l-Kunsill qablu dwar ir-riforma u r-regoli riveduti se jibdew japplikaw mill-1 ta' Jannar 2020. Sadanittant, il-proċess ġie ssimplifikat u pjattaforma kollaborattiva toffri appoġġ lill-organizzaturi. Dan kollu kkontribwixxa għal żieda ta' 30 % fl-Inizjattivi taċ-ċittadini rreġistrati (38 reġistrazzjoni taħt il-Kummissjoni Juncker meta mqabbel mad-29 taħt ta' qabilha) u 80 % inqas rifjuti (5 Inizjattivi taċ-ċittadini biss ma ġewx irreġistrati taħt din il-Kummissjoni meta mqabbel mal-20 taħt il-Kummissjoni ta' qabilha). Ġaladarba tiġi rreġistrata formalment, Inizjattiva taċ-ċittadini Ewropej tippermetti li miljun ċittadin minn mill-inqas sebgħa Stati Membri tal-UE jistiednu lill-Kummissjoni Ewropea tipproponi att legali f'oqsma li l-Kummissjoni għandha s-setgħa tagħmel hekk. Il-kundizzjonijiet ta' ammissibbiltà huma li l-azzjoni proposta ma tkunx tmur manifestament lil hinn mill-ambitu tas-setgħat tal-Kummissjoni biex tressaq proposta għal att legali, li ma tkunx manifestament abbużiva, frivola jew vessatorja u li ma tmurx manifestament kontra l-valuri tal-Unjoni. Għal Aktar Informazzjoni It-test sħiħ tal-Inizjattivi taċ-Ċittadini Ewropej proposti: Inizjattivi taċ-ċittadini Ewropej li bħalissa qed jiġbru l-firem Is-sit tal-Inizjattiva taċ-Ċittadini Ewropej Ir-Regolament dwar l-Inizjattiva taċ-Ċittadini Ewropej